ธอส. จัดโครงการ บ้าน ธอส. พร้อมอยู่ เพิ่มทางเลือกผู้ที่ต้องการมีบ้านเป็นของตนเอง
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธอส. จัดทำ “โครงการ บ้าน ธอส.พร้อมอยู่ GHB NPA ready to move-in” เพิ่มทางเลือกให้กับผู้ที่ต้องการมีบ้านเป็นของตนเอง ได้เลือกซื้อบ้านมือสองคุณภาพดี สามารถเข้าอยู่อาศัยได้ทันทีโดยไม่ต้องเสียเวลาซ่อมแซม โดยคัดสรรเฉพาะบ้านมือสอง ธอส. ทำเลดี นำมาซ่อมแซมปรับปรุง (รีโนเวท) เพื่อให้บ้านมีสภาพที่สวยงาม พร้อมเข้าอยู่อาศัยได้ทันที ราคาจำหน่ายต่ำสุดเพียง 956,000 บาท นอกจากนี้ ยังเพิ่มทางเลือกให้กับลูกค้า ที่มีความประสงค์ขอรีโนเวททรัพย์ตามความต้องการของตนเองได้ โดยสามารถแจ้งความประสงค์ให้ธนาคารปรับปรุงขั้นพื้นฐานให้ ก่อนส่งมอบบ้านให้กับลูกค้าต่อไป สำหรับโครงการดังกล่าว จะได้สิทธิ์โปรโมชันสินเชื่ออัตราดอกเบี้ยร้อยละ 0 นานสูงสุด 24 เดือน ผู้สนใจสามารถดูข้อมูล บ้านมือสอง ธอส. ได้ที่ www.ghbhomecenter.com, Mobile Application : GHB ALL HOME